Martin-egpaar glo 'jy gaan slaap nie kwaad nie' | News24
Martin-egpaar glo 'jy gaan slaap nie kwaad nie'
=Daphne en Douglas Martin vier vandag hulle 60ste huweliksher- denking. Foto: HEILIE COMBRINCK
Vandag, 60 jaar gelede, het Douglas (88) en Daphne (83) Martin in die Uitenhage Congregational kerk se gang afgestap en mekaar trou belowe.
Pastoor Jafta het op 30 Julie 1955 dié huwelikseremonie behartig en hulle seën toegewens. Geseënd was dié egpaar voorwaar met vyf seuns wat uit die huwelik gebore is, sewe kleinkinders en twee agter-kleinkind-ers. Een van hulle seuns is egter op 'n baie jong ouderdom oorlede.
Die raad wat die Martin-egpaar gee vir 'n lang gelukkige huwelik is dat, "'n Mens moet stry om tot 'n verstandhouding te kom.
"Om te verskil laat 'n mens gesels. Maar jy moet nooit kwaad gaan slaap nie!"
Een van hulle seuns, Le-Roy Martin sê, "Ek sien al 47 jaar wat hulle dryf om 60 jaar bymekaar te wees. Die een sê so en die ander een sê 'ja maar ek het so gesê'. En dan praat hulle aanmekaar tot die verskil uitgesorteer is."
Daphne vertel dat sy soms ongeduldig is en dat "sewe sakke sout" deel is van 'n huwelik.
Douglas was 'n bekende messelaar van beroep.
Hy glo dat net soos 'n stewige fondasie nodig is vir 'n gebou, behoort 'n huwelik ook op 'n ste- wige fondasie gebou te word wat bestaan uit geloof, hoop en liefde.
"Hierdie huis van ons hier op Uitenhage se fondasie is 1.2 meter diep. Die huis staan so stewig soos 'n rots. Ons huwelik is dieselfde, dit is diep gegrond op vaste beginsels," het Douglas gesê.
Douglas Martin was een van die messelaars wat deel was van die bouspan wat Volkswagen van Suid-Afrika se eerste gebou hier op Uitenhage opgerig het.